## Program Hrvatske garancijske agencije "Start

### NN 77/1997 (29.7.1997.), Program Hrvatske garancijske agencije "Start

# VLADA REPUBLIKE HRVATSKE

## **PROGRAM**

### **HRVATSKE GARANCIJSKE AGENCIJE "START"**

1. SVRHA PROGRAMA

Svrha Programa je poticanje osnivanja i započinjanja poslovanja obrta
ili malih trgovačkih društava uz konzultantsku (savjetodavnu) pomoć pri
kretanju u novi posao, te dodjeljivanje potpora za smanjenje troškova kredita.

Hrvatska Garancijska Agencija (u daljnjem tekstu HGA) će na način i
prema uvjetima propisanim ovim Programom, izdavati garancije za kredite
koje poduzetnici početnici koriste, dodjeljivati i bespovratne potpore
za pokriće dijela troškova konzultantskih usluga prvog usmjeravanja i provjere
poduzetničke zamisli tj. obrazovanja poduzetnika za započinjanje poslovanja,
za izradu poslovnog plana ili investicijskog projekta, te savjetodavne
pomoći u provedbi plana ulaganja tijekom prve godine poslovanja. Također,
dodjeljivat će se i potpore za pokriće dijela troškova vezanih uz početak
poslovanja, tj. odobravanja i stavljanja kredita u tečaj.

2. PRAVO NA ZAHTJEV

Pravo na zahtjev imaju poduzetnici početnici koji:

1. imaju sjedište odnosno prebivalište u Republici Hrvatskoj,

2. su u 100%-tnom privatnom vlasništvu,

3. posjeduju odgovarajuća stručna znanja.

Poduzetnik nema pravo na zahtjev ako je:

1. vlasnik, ili je bio vlasnik, drugog trgovačkog društva ili obrta,

2. suvlasnik u drugom trgovačkom društvu ili obrt s više od 30% udjela,

3. ako je stariji od 55 godina.

3. VRSTE INVESTICIJA ZA KOJE SE MOŽE DOBITI GARANCIJA I POTPORA

Gospodarska investicija za koju se može dati garancija i potpora je
nabava osnovnih i obrtnih sredstava, s time da udio obrtnih sredstava ne
može biti veći od 30% iznosa kredita.

Neće se podržavati projekti za kupovinu poduzeća, investicije u ugostiteljske
djelatnosti za usluge točenja pića i investicije u sredstva javnog priopćavanja.

Kriterije i prioritete za izdavanje garancija i potpora određuje HGA
u suradnji s nadležnim institucijama Republike Hrvatske, s time da proizvodne
djelatnosti i proizvodne usluge imaju prioritet.

Garancija i potpora može se odobriti samo za gospodarske investicije
koje će koristiti konzultantsku (savjetodavnu) pomoć Hrvatske mreže konzultanata
za malo gospodarstvo.

4. UVJETI ZA DAVANJE GARANCIJA I POTPORA

4.1. ***Garancije***

Za kredite do najvišeg iznosa od 360.000 kuna, koje odobravaju kreditori
za namjene iz točke 3. ovog Programa, može se dati garancija u visini do
80% potraživanja po osnovi glavnice kredita.

Nadzorni odbor HGA određuje u skladu s uvjetima na tržištu kapitala
najvišu kamatnu stopu za kredite za koje se može izdati garancija HGA.

Rok garancije ovisi o trajanju otplate kredita.

U skladu s Godišnjim planom aktivnosti, HGA utvrđuje iznos naknade za
garanciju po ovom Programu.

4.2. ***Potpora***

Potpora prema ovom Programu dodjeljuje se za pokriće troškova konzultantske
pomoći poduzetniku početniku, te za pokriće dijela troškova vezanih uz
početak poslovanja.

4.2.1. *Potpora za konzultantsku pomoć*

Ukupna cijena konzultantske pomoći kao potpora poduzetniku početniku
priznaje se do iznosa od 9.000 kuna prema sljedećoj tabeli:
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

```
IZNOS KREDITA                   CIJENA KONZULTANTSKE

                                POMOĆI
_________________________________________________________

do 90.000 kuna                  3.600 kuna
_________________________________________________________

preko 90.000                    3.600 kuna + 3%
_________________________________________________________
```

```
do 180.000 kuna                 iznad 90.000 kuna
_________________________________________________________

preko 180.000                   6.300 kuna + 1,5%
_________________________________________________________

do 360.000 kuna                 iznad 180.000 kuna
_________________________________________________________

```

Od ukupne cijene konzultantske pomoći utvrđene prema prethodnoj tabeli
HGA podmiruje 50%, i to 40% po odobrenju garancije, a 10% nakon prve godine
poslovanja poduzetnika.

4.2.2. *Potpora za podmirenje dijela troškova vezanih uz odobravanje
i stavljanje kredita u tečaj*

Potpora za pokriće dijela troškova poduzetničkog ulaganja odnosi se
na javnobilježničke troškove prema javnobilježničkoj tarifi, troškove osiguranja
prema uvjetima osiguravajućeg društva, troškove dozvola i druge slične
troškove pri ishođenju kredita, odnosno registraciji obrta odnosno trgovačkog
društva.

Ukupni iznos potpore za ove namjene može iznositi najviše do 90.000
kuna, ovisno o visini odobrenog kredita a pojedinačni iznos utvrđuje se
na identičan način kao i iznosi potpore za konzultantsku pomoć prema sljedećoj
tabeli:
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

```
IZNOS KREDITA                   CIJENA KONZULTANTSKE

                                POMOĆI
_______________________________________________________

do 90.000 kuna                  3.600 kuna
_______________________________________________________

preko 90.000                    3.600 kuna + 3%

do 180.000 kuna                  iznad 90.000 kuna
_______________________________________________________

preko 180.000                   6.300 kuna + 1,5%

do 360.000 kuna                 iznad 180.000 kuna
_______________________________________________________

```

Isplata ovog dijela potpore vrši se u načelu jednokratno, podmirenjem
dospjelih računa za namjene iz stavka 1. ove točke.

5. ZAHTJEV ZA DAVANJE GARANCIJE I DODJELJIVANJE POTPORE

Zahtjev za davanje garancije i dodjeljivanje potpore poduzetnik popunjava
zajedno s kreditorom, po završetku poduzetničkog obrazovanja tj. nakon
prve provjere poduzetničke zamisli, te izrade poslovnog plana odnosno investicijskog
projekta, uz potvrdu nadležne institucije za sprovođenje mjera razvitka
poduzetništva.

Zahtjev za davanje garancije i dodjeljivanje potpore HGA predaje se
na posebnom obrascu koji se nalazi kod kreditora. Obrazac mora biti u cijelosti
točno ispunjen i ovjeren od strane poduzetnika i kreditora i dostavljen
HGA isključivo putem kreditora koji dodjeljuje kredit.

Zahtjevu treba priložiti presliku dokumentacije sa svim podacima na
temelju kojih je kreditor odobrio kredit.

HGA ima pravo uvida u cjelokupnu dokumentaciju kod kreditora i poduzetnika.

U slučajevima kada se zahtjev za davanje garancije i dodjeljivanje potpore
djelomično ili u potpunosti odbija, HGA je dužna pismeno obavijestiti podnositelja
i konzultanta o svojoj odluci.

Ne postoji pravna osnova prema kojoj bi se nekome morala dati garancija
i dodijeliti potpora.

Garancija i potpora po ovom Programu može se pojedinom tražiocu odobriti
samo jednom, kao poduzetniku početniku.

6. INSTRUMENTI OSIGURANJA POVRATA I NAČIN KORIŠTENJA KREDITA

Za obveze iz kredita poduzetnik preuzima odgovornost svojom imovinom.

Za svaki kredit kreditor i poduzetnik ponudit će HGA instrumente osiguranja
povrata kredita i to:

a) hipoteku ili fiducijarno vlasništvo na nekretnine (ako ih poduzetnik
posjeduje), odnosno,

b) zalog ili fiducijarno vlasništvo na pokretnine, zalog za materijalnu
imovinu nabavljenu iz kredita, najmanje dva jamca, a kod društva s više
vlasnika sve osobe koje imaju udjel u vlasništvu veći od 10%,

te obvezatno, akceptne naloge i mjenice, kao i osiguranje i vinkuliranje
nabavljene opreme iz kredita.

Kreditor preuzima obvezu da će novčane iznose po predračunima i fakturama
za robu i usluge za koje se odobrava kredit, izravno dostaviti dobavljačima,
a gotovinska isplata kredita moguća je najviše u iznosu od 10% od ukupno
odobrenog kredita. Veća gotovinska isplata moguća je u izuzetnim slučajevima,
uz pismeni pristanak HGA.

U posebno obrazloženim slučajevima HGA može odustati od traženja pojedinih
instrumenata osiguranja povrata kredita.

7. KONTROLA

Kreditor je obvezatan kontrolirati namjensko trošenje kredita i o svim
bitnim saznanjima odmah izvijestiti HGA.

HGA ima pravo uvida u svu dokumentaciju kreditora koja se odnosi na
kredit, kao i uvid u odgovarajuću dokumentaciju poduzetnika i konzultanta
u njihovim prostorijama.

8. ODNOSI S KREDITORIMA I PODUZETNICIMA

Odnosi HGA s kreditorima i poduzetnicima, te međusobna prava i obveze
definiraju se na odgovarajući pisani način.

Tumačenje pojedinih odredaba ovog Programa daje HGA.

9. TRAJANJE PROGRAMA

Trajanje ovog Programa je vremenski ograničeno i iznosi 3 godine.

10. ZAVRŠNE ODREDBE

Ovaj Program će se objaviti u "Narodnim novinama".

Klasa: 450-02/97-01/01
Urbroj: 5030115-97-9
Zagreb, 24. srpnja 1997.

Potpredsjednik
**mr. Borislav Škegro,** v. r.

Ostalo, NN 77/1997-1381